Ma's moet hulle geldsake bestuur - Jou Geld | Solidariteit WêreldJou Geld | Solidariteit Wêreld
Tuis › Artikels › Ma's moet hulle geldsake bestuur
Al dink almal deesdae net aan stemdag en politiek, is Moedersdag belangrik en deel van die Mei-kalender. Moedersdag val vanjaar op 12 Mei en dan word daar eer betoon aan al die moederfigure in ons lewens. Moeders wil ook onafhanklik wees maar, hoewel dit vir sommige makliker is as vir ander, dink ons veral aan enkel ma's wat soms bystand baie nodig het.
Ma's word daagliks gekonfronteer met duur lewenskoste en nie almal is so bevoorreg om 'n eggenoot te hê wat die finansies hanteer nie. Dit is duidelik dat Suid-Afrikaanse ma's wat hulle eie potjie moet krap die nodige ondersteuning kort – ondersteuning om ten minste hulle finansiële laste ligter te maak.
Volgens Carla Oberholzer, skakelkundige en skuldadviseur by DebtSafe, is daar 'n hele paar uitdagings wat moeders se finansiële situasies kan belemmer.
Die volgende voorbeelde kan help om 'n beter realiteitsprentjie te skep van die struikelblokke in ma's se pad:
Inkopieprysstygings, petrolprysverhogings en hoër skoolgelde dra by om lewenskoste by die dag duurder te maak.
Werk is ook skaars en deesdae dek 'n ma se inkomste nie noodwendig al haar uitgawes nie, veral as jy 'n enkelma is.
Huishoudelike situasies kan ook ma's se geldsake kniehalter. Volgens kundiges dra die sogenaamde versuim-om-te-begin-sindroom daartoe by dat jong volwassenes steeds by hulle ouers bly of die realiteit van 'n toebroodjiegenerasie neem oor – waar werkende Suid-Afrikaners (ma's ingesluit) dikwels 'n geliefde (soos 'n broer, suster of ouer) moet ondersteun.
So, wat nou gemaak indien een of dalk al die bogenoemde realiteite moeders se geldsituasies affekteer? Ma's is uithouers asook aanhouers en moet daarom konstant seker maak dat hulle hul geldsake effektief bestuur.
Eksterne faktore (die verkiesing, buitelandse sake, oliepryse, rentekoerse of randwaardes) wat die ekonomie beïnvloed, is buite ma's se beheer – ma's moet dit aanvaar en nie so streng met hulself wees nie.
Ma's moet hulle eie "mini-ekonomie" vir hulself opbou en kyk waar hulle 'n ekstra inkomste kan genereer. Hulle kan die ekstra kamer in die huis uitverhuur, ekstra klasse aanbied, begin bak en brou, naaldwerk doen of iets wat natuurlik kom en só meer geld tot die huishouding bydra.
Dit is belangrik om by 'n maandelikse begroting te bly. Onthou: 'n ma moet met 'n basiese begroting begin – inkomste minus uitgawes. Kyk na daardie bankstate en vermy onnodige lekkasies, geldjakkalse of luukshede soos gereelde wegneemetes of die tipe TV-pakket wat nie gebruik word nie.
Dit is tyd om moeders te eer vir alles wat hulle doen. Hulle doen soms die onmoontlike met dít wat hulle het. Ons wens alle mammas 'n gelukkige Moedersdag toe.